Paus Leo XIV

**Paus Leo XIV** (tumbu me 14 September 1955 faoma töi **Robert Francis Prevost**) no sondrönia'ö Gereja Katolik ba zi sagörö ulidanö ba högö negara Kota Vatikan. Tefili ia tobali paus ba gangowuloa nifotöi *conclave* me 8 Mei 2025, ba paus siföföna sibai moroi ba Amerika Utara. Amania no moroi ba nga'ötö ndra niha Perancis awö Italia, ba inania nga'ötö niha Spanyol.

Tumbu ba kota Chicago, Amerika Serikat, ibörötaigö halöŵönia Prevost bakha ba Ordo Santo Agustinus (asese te'adogo'ö OSA). I'otarai 1985 tobali ia pastor paroki ba Peru, aefa da'ö no göi igogohe ngawalö halöŵö ba keuskupan ba ba seminari tobali guru ba administrator. Me 2001 tetuyu ia tobali sondrönia'ö Ordo Santo Agustinus ba zi sagörö ulidanö nifotöi Prior Jenderal, nigogohenia irege 2013. Lö ara aefa da'ö tetuyu ia tobali Uskup ba Keuskupan Chiclayo (2015-2023), Peru. Me 2023 ituyu ia Paus Fransiskus tobali kardinal, si tola fao ba wanuyu paus sibohou dania. Baero da'ö ifataro ia göi Paus Fransiskus tobali högö departemen nifotöi Dikasteri Ndra Uskup (li Latin: *Congregatio pro Episcopis*) awö Komisi Kepausan sanundreheni fefu zifakhai ba Amerika Latin.

Aefa mate Paus Fransiskus me 21 April 2025, latuyu Robert Francis Prevost ira kardinal sowulo bakha ba *conclave* tobali Paus Leo XIV me 8 Mei 2025.

## Fa'a'iraono ba famahaö

Tumbu Robert Francis Prevost me 14 September 1955 ba Chicago, Amerika Serikat. Inania, Mildred Agnes Martinez, moroi ba nga'ötö Perancis ba Spanyol. Amania, Louis Marius Prevost, moroi ba nga'ötö Italia ba Perancis. Ya'ia samösa moroi ba gotalua ndra saradadu sondrugi Normandy ba Perancis Selatan ba ginötö Wasuwöta Sagörö Ulidanö si-2. So tölu nono khönia: Louis Martin, John Joseph ba Robert Francis.

Asese lakaoni khönia Rob ba nomo ba Bob ba gotalua ndra awönia iraono. Ebua-bua ia ba Dolton, Illinois, sahatö ba Chicago Selatan. Möi ia sekola ba da'ö ba sekola Paroki St. Mary of the Assumption ba fao ia manunö awö tobali enoni altar. Omasi-masi ia wangomai'ö fangowasaini misa ba nomo faoma ira talifusönia.

Itohugö zekolania ba seminari ni'okhögö ndra Ordo Santo Agustinus ba Michigan (1969-1973). Lö aetu tobali *juara* ia ba zekola, tobali sama'anö majalah sekolah, tobali *sekretaris* wa'awösa ndraono sekola.

Aefa da'ö itohugö wamahaönia ba Villanova University, sahatö ba Philadelphia, heza i'awalisi faoma *gelar* BS (Bachelor of Science) ba matematika me 1977. Furi ö isöndra *gelar* MDiv (Master of Divinity) ba universitas Catholic Theological Union ba Chicago me 1982. Aefa da'ö i'awalisi lisensiat me 1984 ba doktoral me 1987 ba Hukum Kanonik Gereja ba universitas kepausan Santo Tomas Aquino, Roma.

## Sifao awö ba Ordo Santo Augustinus (1977-2025)
 Moguna munönö da'a. Lö nasa sawai
 
## Uskup Keuskupan Chiclayo (2014-2023)

Me 3 November 2014 ituyu Prevost Paus Fransiskus tobali administrator apostolik Keuskupan Chiclayo ba Peru. Tefahowu'ö ia tobali uskup me 12 Desembeer 2014 ba Katedral Santa Maria Chiclayo. Me 26 September 2015 i'alaŵa'ö ia Paus Fransiskus tobali Uskup Keuskupan Chiclayo. Ba ndröfi andrö göi tobali Prevost warga negara Peru. Iböhöli halöŵö fokubaloi Keuskupan Chiclayo andre me 2023, börö me ifawu'a ia Paus Fransiskus lumalö ba Vatikan ba wangai ngawalö halöŵö ba da'ö.

## Halöŵö ba Vatikan (2023 - irugi ma'ökhö)

Me 2023 ituyu ia Paus Fransiskus tobali kardinal, si tola fao ba wanuyu paus sibohou dania. Baero da'ö ifataro ia göi Paus Fransiskus tobali högö departemen nifotöi Dikasteri Ndra Uskup (li Latin: *Congregatio pro Episcopis*) awö Komisi Kepausan sanundreheni fefu zifakhai ba Amerika Latin.

Aefa mate Paus Fransiskus me 21 April 2025, latuyu Robert Francis Prevost ira kardinal sowulo bakha ba *conclave* tobali paus me 8 Mei 2025. Ihalö Paus Leo XIV tobali töi Paus khönia Prevost. I'ombakha'ö da'a ba zato Kardinal Dominique Mamberti faoma angombakhata si tehönö ba gulidanö nifotöi *Habemus Papam*, eluahania: No so khöda Paus. Aefa da'ö iforoma'ö ia Paus Leo XIV föna zato ba zandrela Basilika   Santo Petrus. Ifa'ema sambua wehede ba li Italia ba ba li Spanyol, aefa da'ö ifahowu'ö zisagörö ulidanö ba li Latin nifotöi Urbi et Orbi.

Paus Leo no paus si-267 i'otarai Wetero, paus si föföna sibai, si tobali fangali Keriso ba gulidanö.

## Faigi göi
* Gereja Katolik
* Kota Vatikan

## Khai-khai baero
* Prevost Card. Robert Francis, O.S.A.. Holy See Press Office. Archived from the original on October 1, 2023
* 
* The College of Cardinals Report: Cardinal Robert Francis Prevost, O.S.A
## Famotokhi ba gahe

## Umbu